A Tanács közös álláspontja

(1999. július 29.)

az Európai Uniónak az Átfogó Atomcsend-szerződés (CTBT) mielőbbi hatálybalépésének támogatásához történő hozzájárulásáról

(1999/533/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 15. cikkére,

MIVEL az Egyesült Nemzetek Közgyűlésének 1996. szeptember 10-i 50/245. számú határozata felhívott minden államot, hogy a lehető legrövidebb időn belül írja alá a CTBT-t és így annak szerződő felévé váljon;

EMLÉKEZTETVE a Szerződés XIV. cikke (2) bekezdésének azon rendelkezésére, amely, a ratifikáló államok többségének kérésére, konferencia összehívását teszi lehetővé annak érdekében, hogy megvizsgálják, hogy e cikk (1) bekezdésében meghatározott követelményeknek eddig milyen mértékben tettek eleget, továbbá hogy megfontolják és egyetértéssel eldöntsék, hogy milyen – a nemzetközi jognak megfelelő – rendelkezések hozhatók a ratifikálási folyamat meggyorsítására e szerződés mielőbbi hatálybalépésének elősegítése céljából,

ELFOGADTA EZT A KÖZÖS ÁLLÁSPONTOT:

1. cikk

E közös álláspont célja az Átfogó Atomcsend-szerződés (CTBT) mielőbbi hatálybalépéséhez történő hozzájárulás, amely fontos lépés a nemzetközi biztonság, stabilitás és béke erősítését célzó atomsorompó és nukleáris leszerelés elősegítéséhez.

2. cikk

Az Európai Unió különösen hozzájárul a várhatóan Bécsben 1999 októberében megrendezésre kerülő, a CTBT XIV. cikke alapján összehívott első konferencia sikeres eredményeihez azzal a céllal, hogy a CTBT mielőbbi hatálybalépésének elősegítése érdekében a CTBT ratifikálási folyamatát meggyorsítsa.

E célból az Európai Unió támogatja:

a) a konferencia politikai szintű összehívását;

b) a CTBT hatálybalépéséig további konferenciák összehívását a CTBT XIV. cikkében előírtak szerint;

c) mindazon államok lehető legszélesebb körű részvételét, amelyek a CTBT-t ratifikálták vagy aláírták, illetve azon államokét is, amelyek még nem írták alá;

d) a nem kormányzati szervezetek részvételét a konferencián;

e) a nemzetközi jognak megfelelő rendelkezéseket, amelyek alkalmasak a ratifikálási folyamat meggyorsítására a CTBT mielőbbi hatálybalépésének elősegítése céljából;

f) a konferencián zárónyilatkozat elfogadása, amely megadja a szükséges politikai támogatást a ratifikálási folyamat meggyorsítására és a CTBT mielőbbi hatálybalépésére tett erőfeszítésekhez;

g) az országoknak nyújtandó, a nemzeti ratifikálási és végrehajtási folyamatokban történő lehetséges segítség meghatározását, beleértve a nemzeti hatóságokra és a végrehajtási szabályokra vonatkozó információk cseréjét.

3. cikk

Az Európai Unió továbbra is támogatja a CTBT szervezete Előkészítő Bizottságának a törekvéseit annak érdekében, hogy a CTBT ellenőrzési rendszerét a CTBT-vel összhangban megfelelő időben és hatékonyan létrehozzák.

4. cikk

Az Európai Unió ösztönzi az összes államot – különösen a 44-ek listáján szereplő azon államokat, amelyek ratifikációja a CTBT hatálybalépéséhez szükséges –, hogy aki még nem tette meg, az haladéktalanul írja alá és ratifikálja a CTBT-t.

5. cikk

A Tanács felülvizsgálja e közös álláspont végrehajtását a CTBT mielőbbi hatálybalépésének elősegítéséhez szükséges további tevékenységek mérlegelése céljából.

6. cikk

E közös álláspont elfogadásának napján lép hatályba.

7. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 1999. július 29-én.

a Tanács részéről

az elnök

S. Hassi

--------------------------------------------------